KIRJALLINEN KYSYMYS E-1796/03

esittäjä(t): Christopher Huhne (ELDR) komissiolle

(28. toukokuuta 2003)

Aihe: Komissiolle maksettu korvaus

Paljonko kullekin nykyiselle komission jäsenelle on yhteensä maksettu laittomaksi todetun valuuttakurssia koskevan hyvitysjärjestelmän mukaisesti?

Onko kyseiset rahamäärät saatu kokonaan tai osittain takasin?

Neil Kinnockin komission puolesta antama vastaus

(31. heinäkuuta 2003)

Valuuttakurssia koskevaa hyvitysjärjestelmää (korjauskertoimen soveltaminen), jota sovelletaan yhteisöjen tuomioistuimen, tilintarkastustuomioistuimen ja komission jäseniin, ei ole koskaan todettu laittomaksi. Pikemminkin päinvastoin, kuten yhteisöjen tuomioistuin on aina todennut ja vakuuttanut jälleen 9. lokakuuta 2002, korjauskerrointa on sovellettu edellä mainittujen toimielinten jäsenten palkkoihin ja sovelletaan edelleen laillisesti ja kaikkien sääntöjen mukaisesti.

Kaikki yhteisöjen tuomioistuimen, tilintarkastustuomioistuimen ja komission olemassaolon ajan suoritetut maksut ovat näin ollen olleet ja ovat edelleen laillisia, päteviä ja talousarviota koskevien sääntöjen mukaisia. Näin ollen ei olisi perusteltua vaatia yhteisöjen tuomioistuimen, tilintarkastustuomioistuimen ja komission jäseniä maksamaan näitä määriä takaisin.

Arvoisan parlamentin jäsenen väärä käsitys siitä, että korjauskerrointen soveltamista koskeva järjestelmä olisi todettu laittomaksi, voi olla peräisin järjestelmästä vuonna 2002 tehdyistä raporteista, joiden paikkansapitävyys vaihtelee.

Raportit ovat ilmeisesti perustuneet tilintarkastustuomioistuimen jäsenten 1. heinäkuuta 2002 tekemään päätökseen keskeyttää järjestelmän soveltaminen, kunnes sillä on selkeä oikeusperusta. Tilintarkastustuomioistuin ilmoitti päätöksestään komissiolle, ja komissio päätti 7. kesäkuuta 2002 noudattaa samaa menettelyä. Pian tämän jälkeen yhteisöjen tuomioistuimen jäsenet tekivät saman päätöksen.

Tämän jälkeen yhteisöjen tuomioistuin vahvisti jälleen lokakuussa 2002 kantansa korjauskertoimen soveltamista koskevan järjestelmän laillisuudesta. Yhteisöjen tuomioistuimen jäsenet jatkoivat tämän vuoksi järjestelmän soveltamista tammikuussa 2003. Tilintarkastustuomioistuin ilmoitti komissiolle 9. tammikuuta 2003 jäsentensä jälleen jatkavan järjestelmän soveltamista. Komissio ei ole muuttanut kesäkuussa 2002 tekemäänsä päätöstä keskeyttää järjestelmän soveltaminen, ja päätös on näin ollen voimassa.

Kaikki nämä seikat on esitetty vastauksissa parlamentin jäsenten esittämiin kysymyksiin vuoden 2002 syksystä lähtien.

Kuten arvoisa parlamentin jäsen tietää, komission jäsenten palkat ja palkkiot ovat julkisia tietoja. Myös korjauskertoimen soveltamista koskevan järjestelmän ehdot ovat julkisia. Komissio on aina huolehtinut siitä, että palkat maksetaan ja korjauskerrointa sovelletaan tiukasti asiaa koskevien sääntöjen mukaisesti, myös rajoituksia koskevien sääntöjen mukaisesti. Komissio katsoo kuitenkin, ettei ole yleisen edun mukaisesti perusteltua julkistaa yksityiskohtia yksittäisten komission, yhteisöjen tuomioistuimen tai tilintarkastustuomioistuimen jäsenten henkilökohtaisten taloudellisten asioiden järjestämisestä niiden järjestelyjen osalta, joita he ovat olleet ja ovat edelleen oikeutettuja hyödyntämään.